Emilie Skolmen: – Jeg fikk en helt annen trygghet da jeg ble mamma
Emilie Skolmen (31) hadde begynt å glede seg til å bli mamma. Så spontanaborterte hun. – Hadde jeg klart å åpne meg mens det pågikk, så hadde jeg nok hatt det bedre. – Jeg hadde småangst i går. Det har kanskje noe å gjøre med syklusen min og, sier Emilie Skolmen og ler. – Men det er skummelt å starte noe helt nytt som jeg gjør nå.  Skuespilleren og podkasteren er nå i ferd med å tre inn i en helt ny bransje som hun fikk øynene opp for da hun ble gravid for over to og et halvt år siden.  31-åringen sitter ved kjøkkenbordet i leiligheten midt i hjertet av Grünerløkka. Der bor hun med sønnen Jon (2) og samboeren Henrik Aspeflaten.  De møttes for seks år siden via felles venner på en fest.  – Jeg breakdanset og han falt tydeligvis for det. Så siden den gang har det vært oss, ler hun. Mamma Tine Skolmen og lillesøsteren Alma bor bare et steinkast unna Emilie. Hun liker å ha familien tett på, forklarer hun.  – Spontanaborten traff meg veldig hardt Emilie har alltid drømt om å bli mamma, og har egentlig levd seg inn i morsrollen siden tidlig i 20-årene. – Å stifte min egen familie har alltid vært en drøm. Jeg har nok vært klar for å bli mamma i mange år.  Derfor var gleden stor da Emilie ble gravid første gang i 2021, men lykken ble dessverre kortvarig. – Jeg var ganske langt på vei da jeg spontanaborterte, før jeg fikk Jon. Jeg hadde rukket å fortelle det til mamma og pappa på julaften, og fått den første babygaven.  Det var under et toalettbesøk at hun merket at hun blødde. Blødningen ville ikke gi seg utover dagen, det kom bare mer og mer, forklarer hun.  – Spontanaborten traff meg veldig hardt. Jeg ble litt smådeprimert etterpå. Nesten alt var stengt fordi det var romjul, så jeg fant en ultralydklinikk i sentrum og gikk dit mens tårene rant bak munnbindet. Jeg husker at en fremmed mann gikk forbi meg og slang en kommentar à la: «Det er faktisk lov å smile!» Nå når jeg bånn, tenkte jeg.  Emilie var ikke klar over hvor vanlig det er å oppleve en spontanabort, og ønsker at flere tør å snakke sammen om det.  En norsk studie viser at 10 til 15 prosent av alle svangerskap ender i spontanabort, ifølge Helse Norge. – Jeg husker at jeg følte meg så veldig alene, og turte ikke å snakke med noen om det. Hadde jeg klart å åpne meg mens det pågikk, så hadde jeg nok hatt det bedre. Jeg har skjønt i ettertid at spontanaborter er mye mer vanlig enn det jeg trodde, sier hun. I uke 32 i graviditeten med Jon begynte hun å få premature rier, og ble lagt inn på Rikshospitalet.  – Jeg hadde hatt masse kynnere i hele svangerskapet, og fikk påvist kort livmorhals. Jeg kom meg likevel til termin mot alle odds, men var ganske nervøs de siste to månedene.  Starter eget merke  En bekymring Emilie hadde før hun ble mamma var at frihetsfølelsen, spontaniteten og fleksibiliteten hun og samboeren hadde, skulle forsvinne. I dag opplever hun at det motsatte har skjedd. – Jeg fikk en helt annen trygghet i meg selv da jeg ble mamma. Å ha noen rammer å forholde seg til tror jeg la grunnlaget for min del. Når man er helt fri og kan gjøre alt – det blir for mye. Jeg begynte å bruke friheten min på en annen måte, og turte å gå for de tingene jeg hadde turt før.  – Hva da for eksempel? – Å bo i utlandet som vi gjorde i to perioder under permisjonen med Jon. Først i Stockholm i to måneder, og så i California. Og ikke minst starte nye prosjekter på jobb som Fiona. Jeg hadde nok ikke turt å gå for det for fem år siden.  Emilie er nemlig i gang med å slippe sitt eget merke, som har fått navnet Fiona Stories.  I første omgang er det klær du kan bruke før, under og etter graviditet som lanseres, og etter hvert er planen at universet skal vokse seg større.  Emilie tror at tiden er moden for et livsstilsmerke for kropp i forandring. – Det er noe med følelsen du får med en gang du blir gravid – nå er du i ferd med å bli mor, og da er det ikke lov å føle seg fin, kul eller sexy lenger. Jeg hadde gledet meg sånn til å gå gravid og føle meg fin, men det var vanskelig å finne noen produkter som resonnerte med min stil. Jeg vil at kvinner skal glede seg til å kle seg som gravide. I en krok på kjøkkenet står symaskinen hennes, og rundt ligger stoffprøver. Emilie har jobbet med ideen i over to og et halvt år, og har ikke klart å legge det fra seg.  Produktene skal produseres i Europa, og i ryggen har hun en aktør med lang fartstid i bransjen. – På en måte så har alt falt på plass underveis i prosessen, så det føles som noe jeg bare må gjøre. Kreativitet og skaperglede sitter i ryggmargen fra barndommen av. Det føles godt å børste støv av symaskinen og virkelig være i gang igjen, forteller Emilie.  – Jeg vet at jeg kommer til å angre livet ut hvis jeg ikke tar sats og gjør dette. – Får man en slags ny styrke og et pågangsmot som mamma, tror du? – Ja, helt sikkert. Det er utrolig hva man plutselig får til. Kanskje det er det at man ikke rekker å tenke så mye over ting? Nå bare gjør jeg det. Konsekvensene rekker jeg ikke alltid å tenke gjennom, og det er kanskje like greit. Det er nok positivt å ha mindre tid til å overtenke ting, sier hun og ler. – Er du en overtenker?  – Ja, helt klart. Jeg responderer ikke veldig bra på endringer. Og så er jeg jo hypokonder. Men det har også blitt mye bedre etter at Jon kom, overraskende nok.  – Jeg trodde jeg skulle få klippekort nede på legevakten, men plutselig har jeg fått et avslappet forhold til helse. Det er veldig rart. Jeg har mye mindre helseangst etter at jeg fikk barn.  – Nå husker jeg jo ikke sist jeg så på min egen kropp. Før satt jeg bare og kjente etter kuler og nye symptomer hele tiden, sier Emilie og ler mens hun rister på hodet.  – Hvordan vil du beskrive deg selv som mamma nå, to år inne i det? – Jeg har hatt en helt fantastisk oppvekst selv, og har fine forbilder i livet mitt. Jeg ser veldig opp til mamma og pappa når det gjelder barneoppdragelse og hvordan det er å være forelder. De ga meg bare masse kjærlighet og trygghet. Som mamma selv er jeg nok veldig kjærlig og tett på. Det handler ikke så mye om prestasjon, sier hun og tar en tenkepause før hun legger til: – Jeg er opptatt av å ta Jon på alvor, selv om han bare er to år. Jeg elsker å bare henge med han. Han er en så kul liten fyr.
Skuespiller og podcaster Emilie Skolmen opplevde en spontanabort før sønnen Jon (2) ble født, noe som påvirket henne sterkt. Hun ønsker at flere skal snakke om spontanaborter, som er mer vanlig enn mange tror.  Skolmen føler seg tryggere og tør å satse mer etter å ha blitt mamma. Derfor starter hun nå sitt eget merke, Fiona Stories, med klær for gravide. Hun har planer om å utvide med utstyr og produkter for mor og barn. 